Christopher Tostrup Paus

Bakgrunn

Han tilhørte «skiensgrenen» av slekten Paus og var sønn av major og krigskommissær i Molde Johan Altenborg Paus (1833–1894) og Agnes Tostrup (1839–1863). På farens side var han barnebarn av prokurator, fogd og proprietær Henrik Johan Paus og Sophie Lintrup. Farfaren eide bl.a. storgården Østerhaug i Elverum, var både halvbror til Knud Ibsen og fetter til Marichen Altenburg – Henrik Ibsens foreldre – og var selv oppvokst i Altenburggården sammen med kusinen Marichen. På morens side var Christopher Tostrup Paus barnebarn av trelasthandler Christopher Henrik Holfeldt Tostrup (1804–1881) og Julie Camilla Schaft (1814–1897). Foreldrene var tremenninger. Etter morens død var faren gift på nytt med Cathinka Charlotte Christensen, datter av grosserer Arne Christensen. Christopher Tostrup Paus' far Johan Altenborg Paus hadde en kort periode delt hybel med fetteren Henrik Ibsen mens de gikk på Heltbergs studentfabrikk, og hadde som barn ofte vært sammen med fetteren for å fiske i Børsesjø.
Christopher Tostrup Paus var fetter til britisk konsul i Oslo Christopher Lintrup Paus og tremenning til bl.a. statsminister Sigurd Ibsen og til skipsreder Øivind Lorentzen, prinsesse Ragnhilds svigerfar. Han var videre tremenning til generalkonsul i Wien og godseier i Skåne Thorleif Paus, som var en av hans arvinger, og som var far til general Ole Paus og farfar til visesangeren Ole Paus; han var også «onkel» (teknisk tremenning og filleonkel) til en annen av sine arvinger, godseier Herman Paus.

Tostrup & Mathiesen

Morfaren Christopher Tostrup etablerte i 1842 trelastfirmaet Tostrup & Mathiesen, dagens Mathiesen Eidsvold Værk respektive Moelven Industrier, som han eide sammen med Mathiesen-familien, først Mogens L. Mathiesen og senere Haaken C. Mathiesen. Tostrup & Mathiesen eide store skogeiendommer i traktene ved Hurdalssjøen og Eidsvoll, var en av de største bedriftene innen norsk trelastindustri og tidvis det høyest lignede firmaet i Oslo. Christopher Tostrup kjøpte også herregården Kjellestad i Stathelle, der han senere bodde. Ifølge familietradisjonen skal Haaken C. Mathiesen ha ønsket at firmaet også skulle kjøpe Nordmarksgodset, men Tostrup gikk imot planen.
Ved Christopher Tostrups død arvet Christopher Paus sammen med sin mormor, sine to onkler Thorvald og Oscar Tostrup og sine to tanter Valborg og Louise Gjør (som begge var gift med sine fetre) morfarens eierandel på 50% i Tostrup & Mathiesen. Boet omfattet også Kjellestad, en mengde aksjer i virksomheter bl.a. rundt Skiensfjorden og ca. 300 000 i kontanter, samlet verdier for vel over to millioner i 1881-kroner. Oscar og Thorvald gikk da inn som parthavere i Tostrup & Mathiesen med 50% til sammen, og eierskapet ble ordnet på den måten at de stod i gjeld til sine medarvinger med pant i bedriftens eiendommer, slik det var vanlig i samtiden. Oscar gikk inn i ledelsen av bedriften, mens Thorvald drev sin egen trelastforretning Thv. Tostrup & Cie. i Paris og var en inaktiv partner i Tostrup & Mathiesen. Thorvald døde i 1890 og Oscar i 1892, og begge var ugifte og barnløse, og ble arvet av nevøen og søstrene.
Ved onkelen Oscar Tostrups død var Christopher Tostrup Paus 30 år gammel og var den eneste åpenbare kandidaten til å overta Tostrupfamiliens posisjon i firmaet; han hadde også de siste 11 årene vært firmaets kreditor, reelt medeier. Ifølge familietradisjonen skal Christopher Paus i onkelens begravelse ha sagt til Haaken L. Mathiesen at han ønsket å gå inn som parthaver i Tostrup & Mathiesen med Tostrupfamiliens andel på 50%, men dette skal ha blitt avvist av Mathiesen. I stedet kjøpte Mathiesen-familien ut alle Tostrup-arvingene samme år. Francis Sejersted skriver at det ser ut til at det eksisterte en avtale, kanskje inngått så langt tilbake som i Christopher Tostrups og Mogens L. Mathiesens tid, som gav den ene part rett til å løse ut den annen part ved dødsfall eller situasjoner der den formelle parthaveren (dvs. i 1892 Oscar Tostrup) ikke hadde livsarvinger. Gjennom arv fra sin morfar i 1881, sine onkler i 1890 og 1892, og sin mormor i 1897, ble Christopher Paus svært formuende.
Christopher Paus' stemor Cathinka Charlotte Paus f. Christensen var forøvrig svigerinne til to av døtrene til Haaken C. Mathiesen.

Godseier i Skandinavia

Christopher Tostrup Paus kjøpte godset Narverød ved Tønsberg i 1892. Fra århundreskiftet bodde han ofte i København. I 1914 kjøpte han godset Trystorp med herskapelig slott i Lekeberg i Sverige. I 1923 kjøpte han godset Herresta ved Mariefred, som fortsatt eies av medlemmer av slekten Paus. Han bodde bare på Herresta om sommeren, og bodde ellers i Roma.

Roma

Fra 1880-årene tilbragte Christopher Tostrup Paus mye tid i Roma, og bodde der i lange perioder frem til slutten av 1930-årene fast. Han ble etterhvert en markant skikkelse i det norske miljøet i byen. Som 22-åring i 1884 besøkte han sin slektning Henrik Ibsen i byen. Ibsen skrev da på Vildanden og var ivrig etter å høre nytt fra familien i Norge; dette var et svært sjeldent møte mellom Ibsen og hans familie, og det første siden Ibsen flyttet fra Norge 20 år tidligere. Under dette besøket var også Edvard Grieg og Nina Grieg der i slutten av mars 1884 og gav en liten konsert med musikk til Ibsens dikt.

Pavelig kammerherre og greve

Paus konverterte rundt århundreskiftet til katolisismen i Roma. Han ble 22. februar 1921 utnevnt til kabinettskammerherre «med sverd og kappe» (Cameriere Segreto di Spada e Cappa di Sua Santità) av pave Benedikt XV, og overtok da den stilling som baron Wilhelm Wedel-Jarlsberg hadde hatt før ham. Han ble gjenutnevnt av pave Pius XI 8. februar 1922 og av pave Pius XII 7. mars 1939. Han ble utnevnt til greve av pave Pius XI 25. mai 1923; tittelen var også formelt anerkjent i Kongeriket Italia. I Sverige var han medlem av Ointroducerad adels förening fra 1924.
Francis Irgens skriver at Paus i perioden før 1929 (mens Vatikanet ikke var anerkjent som stat) fungerte som «en slags uofficiel (norsk) representant ved Vatikanet». Han ble utnevnt til kommandør av St. Olavs Orden av kong Haakon i 1938 for dette arbeidet. Irgens gjengir i sin biografi over utenriksminister Johannes Irgens, som kjente Paus fra tiden som minister i Roma, flere morsomme anekdoter om Paus.

Filantropi

Christopher Tostrup Paus gav betydelige gaver til museer i Skandinavia og til den katolske kirke. I Norge er han bl.a. husket for å ha skjenket sin samling av gresk og romersk kunst, den største private samling i Nord-Europa, til Nasjonalgalleriet i 1918. Samlingen dannet grunnstammen i Nasjonalgalleriets samling av antikk skulptur.

Sene år og død

I 1942 kjøpte han eiendommen Magleås ved Birkerød på Sjælland i Danmark. Hovedbygningen hadde blitt bygget i 1910 for forretningsmannen Aage Westenholz, som var onkel til Karen Blixen og medeier og styreleder for hennes kaffefarm. Christopher Paus døde på sin 81-årsdag fredag 10. september 1943 på Skodsborg sanatorium ved Birkerød, etter å ha vært syk en tid. Han hadde i tiden før flyttet en betydelig del av sine samlinger av malerier, møbler, sølvtøy og våpen til sitt danske hjem. Det ble holdt en messe for den pavelige kammerherren i pavens privatkapell 14. september 1943 med pave Pius XII til stede. En høytidelig requiemsmesse ble holdt i St. Olavs kirke i Oslo onsdag 22. september før Paus ble stedt til hvile i sin mors gravsted på Vår Frelsers gravlund. Hans morfar Christopher H.H. Tostrup, hans onkler Oscar og Thorvald Tostrup, samt flere andre medlemmer av Tostrupfamilien, ligger også begravet der. Graven har nummer 01.043.03.020/021/022 og er registrert som bevaringsverdig. Festet opphørte 27. november 1996, og er overtatt av Gravferdsetaten. Magleås ble arvet av Thorleif Paus og eies i dag av den katolske kirke i Danmark og brukes som kurssenter for den katolske kirke i Norden.
Paus var ugift, han hadde selv ikke barn og etterlot seg arv til utvalgte medlemmer av slekten Paus. Herresta ble i 1938 solgt til hans slektning og mangeårige godsbestyrer, agronom Herman Paus (f. 1897), som to år senere ble gift med grevinne Tatiana Tolstoy, barnebarn av Leo Tolstoj. Deres etterkommere eier fortsatt Herresta og andre svenske herregårder. Christopher Tostrup Paus var Hermans tremenning på farssiden, men også morens fetter, og begge var etterkommere av trelasthandler Christopher Tostrup.
Et maleri av Christopher Paus i kammerherredrakt henger på Herresta.

Annet

Christopher Paus var en ivrig samler av bl.a. kunst, bøker, våpen, mynter mm. Han lot Trystorps Slott restaurere innvendig, visstnok mest for at kunstsamlingen skulle komme til sin rett. Han finansierte også utgivelsen av S. H. Finne-Grønns Familien Tostrup fra Lister (Christiania 1897) og plansjene i Chr. Brinchmann: Norske konge-sigiller og andre fyrste-sigiller fra middelalderen (Kristiania 1924).
I Norge brukte han som regel navnet Christopher Tostrup Paus. Navnet ble også skrevet bare som Christopher Paus eller Chr. Paus, men siden det var mange andre slektsmedlemmer kalt Christopher (opprinnelig som oppkalling etter Christopher Fredriksen Blom) brukes ofte også mellomnavnet. Utenfor Norge skrev han ofte navnet Christopher de Paus og han ble adlet av paven under dette navnet i 1923; også andre slektsmedlemmer brukte denne skrivemåten med predikat som en «internasjonal form» av navnet omkring år 1900. I Acta Apostolicae Sedis og Annuario Pontificio er navnet skrevet delvis oversatt som Cristoforo de Paus. I Ointroducerad adels förening og deres adelskalender ble navnet også skrevet de Paus.